## Pravilnik o službenoj iskaznici državnog pravobranitelja i zamjenika državnog pravobranitelja

### NN 78/1996 (20.9.1996.), Pravilnik o službenoj iskaznici državnog pravobranitelja i zamjenika državnog pravobranitelja

# **MINISTARSTVO PRAVOSUĐA**

Na temelju članka 34. Zakona o državnom pravobraniteljstvu ("Narodne
novine" br. 75/95) ministar pravosuđa donosi

## **PRAVILNIK**

### **O SLUŽBENOJ ISKAZNICI DRŽAVNOG PRAVOBRANITELJA I ZAMJENIKA DRŽAVNOG PRAVOBRANITELJA**

Članak 1.

Pravilnikom o službenoj iskaznici državnog pravobranitelja i zamjenika
državnog pravobranitelja (u daljnjem tekstu: Pravilnik) propisuje se obrazac
službene iskaznice državnog pravobranitelja Republike Hrvatske, zamjenika
državnog pravobranitelja Republike Hrvatske, državnog pravobranitelja Grada
Zagreba, zamjenika državnog pravobranitelja Grada Zagreba, državnog pravobranitelja
županije i zamjenika državnog pravobranitelja županije (u daljnjem tekstu:
dužnosnik) i način njihovog izdavanja.

Članak 2.

Obrazac službene iskaznice dužnosnika iz članka 1. ovoga Pravilnika
je pravokutnog oblika veličine 8,5x5,5 cm na kartonskoj podlozi ili pergamentu
(bijele boje pokrivene ornamentom u obliku krugova ispunjenim stiliziranim
slovima RH blijedo plave boje, između kojih je ucrtana vaga u blijedo crvenoj
boji).

Grb Republike Hrvatske otisnut je na obrascu u izvornim bojama.

Obrazac službene iskaznice izrađuje se tehnikom zaštitnog tiska.

Članak 3.

Dužnosnici nose službenu iskaznicu u kožnom povezu.

Kožni povez je tamnoplave boje, dvostrukog pregiba čije su stranice
velične 8x12 cm za svaki pregib.

Na prednjoj strani kožnog poveza ispisano je zlatnim slovima:

- u gornjem dijelu: Republika Hrvatska

- ispod toga: naziv odgovarajućeg državnog pravobraniteljstva

- u sredini: grb Republike Hrvatske (zlatni otisak)

- u donjem dijelu: službena iskaznica

Članak 4.

Službenu iskaznicu dužnosniku izdaje ministar pravosuđa.

Članak 5.

O izdanim službenim iskaznicama vodi se evidencija u Ministarstvu pravosuđa.

Evidencija iz stavka 1. ovoga članka sadrži redni broj, prezime i ime
dužnosnika kojemu je izdana službena iskaznica, dužnost koju obavlja u
državnom pravobraniteljstvu za koje mu je izdana službena iskaznica, jedinstveni
matični broj građana, datum izdavanja, do kada traje ovlaštenje, datum
privremenog oduzimanja i razlog i rubriku za opaske.

Članak 6.

Službena iskaznica oduzima se dužnosniku kad je udaljen od obavljanja
dužnosti, a poništava se kad mu prestaje dužnost u državnom pravobraniteljstvu
za koje mu je izdana službena iskaznica.

Članak 7.

Ako dužnosnik izgubi službenu iskaznicu ili na drugi način ostane bez
nje dužan je o tome odmah obavijestiti Ministarstvo pravosuđa radi pokretanja
postupka za brisanje iz evidencije nestale službene iskaznice i izdavanje
nove.

Dužnosnik koji je izgubio službenu iskaznicu ili je na drugi način ostao
bez nje, dužan je istu oglasiti nevažećom.

Nova službena iskaznica može se izdati dužnosniku tek nakon što je izgubljena
ili na drugi način nestala službena iskaznica oglašena nevažećom.

Nova se službena iskaznica izdaje državnom pravobranitelju svaki puta
kad je imenovan za državnog pravobranitelja, a zamjeniku državnog pravobranitelja
kad je imenovan u drugo državno pravobraniteljstvo.

Članak 8.

Službena se iskaznica izdaje dužnosniku u roku od 30 dana nakon što
ih imenuje Sabor Republike Hrvatske.

Dužnosnicima, koje je imenovao Sabor Republike Hrvatske do dana stupanja
na snagu ovoga Pravilnika, službena će se iskaznica izdati u roku od 30
dana od dana stupanja na snagu ovoga Pravilnika.

Članak 9.

Obrazac službene iskaznice dužnosnika s odgovarajućim sadržajem otiskani
su uz ovaj Pravilnik i čine njegov sastavni dio.

Članak 10.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 713-01/96-01/04

Urbroj: 514-05-04-96-2

Zagreb, 6. rujna 1996.

Ministar

**Miroslav Šeparović,** v. r.

Pravilnik, NN 78/1996-1371